Simona Halep infirmă zvonurile retragerii: „Voi continua să muncesc şi să cred în drumul meu”
Simona Halep a notat, joi, într-un mesaj postat pe X, că nu a putut continua la Paris din cauza durerilor la genunchi.
„Voi continua să muncesc şi să cred în drumul meu”, transmite Simona Halep
Ea susține că va continua să muncească şi să creadă în drumul său. „Ei bine, ieri nu a fost aşa cum am sperat pe teren. Durerea de genunchi care persistă de la Miami a revenit şi, din păcate, nu am putut continua.
Nu este modul în care mi-aş fi dorit să îmi petrec timpul la Paris, dar nimeni nu a spus că această revenire va fi uşoară.
Mă voi odihni şi apoi voi continua să muncesc şi să cred în continuare în drumul meu. Vă mulţumesc celor care mă susţineţi, văd mesajele voastre şi înseamnă enorm pentru mine”, a notat Halep.
Românca, aflată pe locul 1.149 WTA, revenită în martie după o suspendare îndelungată, a abandonat, miercuri, în primul tur al turneului WTA 125 Trophee Clarins, de la Paris.
Halep s-a retras în setul doi al meciului cu sportiva americană McCartney Kessler (123 WTA), după o oră şi 28 de minute de joc, din cauza problemelor la genunchi.